𑐳𑐵𑐂𑐬𑐳 𑐡𑑂𑐰𑐶𑐟𑐷𑐫

𑐦𑐵𑐬𑐳𑐫𑐵 **𑐳𑐵𑐂𑐬𑐳 𑐡𑑂𑐰𑐶𑐟𑐷𑐫** 𑐰𑐵 **𑐎𑐸𑐬𑐸𑐳** ( 𑐥𑐸𑐮𑐵𑑄𑐐𑐸 𑐦𑐵𑐬𑐳𑐷 𑐮𑐶𑐥𑐶𑐂: 𐎤𐎢𐎽𐎢𐏁 Kūruš ; c.  𑑖𑑐𑑐–𑑕𑑓𑑐 𑐃𑐳𑐵𑐥𑐹𑐬𑑂𑐰) ​​𑐰𑐵 𑐳𑐵𑐂𑐬𑐳 𑐩𑐴𑐵𑐣𑐫𑐵 𑐣𑐵𑐩𑑄 𑐩𑑂𑐴𑐳𑐷𑐎𑐶𑐩𑑂𑐴 𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑐮𑐶𑐳𑑂𑐠𑐵𑐩𑐶 𑐏। 𑐥𑐬𑑂𑐳𑐶𑐳𑐫𑐵𑐩𑑂𑐴 𑐰𑐫𑑂𑐎𑐮𑑄 𑐩𑐾𑐜𑐶𑐫𑐣 𑐳𑐵𑐩𑑂𑐬𑐵𑐖𑑂𑐫𑐫𑐵𑐟 𑐧𑐸𑐎𑐵𑑅 𑐰 𑐥𑑂𑐬𑐵𑐔𑐷𑐣 𑐣𑐶𑐎𑐚 𑐥𑐹𑐬𑑂𑐰𑐫𑐵 𑐣𑑂𑐴𑐵𑐥𑐵𑐫𑐵 𑐳𑐎𑐮 𑐳𑐨𑑂𑐫 𑐬𑐵𑐖𑑂𑐫𑐟𑐫𑐾𑐟 𑐠𑑅𑐐𑐸 𑐀𑐢𑐷𑐣𑐫𑑂 𑐁𑐟𑑂𑐩𑐳𑐵𑐟 𑐫𑐵𑐣𑐵 𑐀𑐎𑐶𑐩𑐣𑐶𑐡 𑐬𑐵𑐖𑐰𑑄𑐱𑐫𑐵𑐟 𑐳𑐟𑑂𑐟𑐵𑐫𑑂 𑐴𑐫𑐵𑐡𑐶𑐮। 𑐰𑐫𑑂𑐎𑐮𑑄 𑐠𑑅𑐐𑐸 𑐬𑐵𑐖𑑂𑐫𑐫𑐵 𑐟𑑅𑐢𑑄𑐐𑐸 𑐰𑐶𑐳𑑂𑐟𑐵𑐬 𑐫𑐵𑐣𑐵𑐡𑐶𑐮 𑐰 𑐀𑐣𑑂𑐟𑐟𑑅 𑐥𑐱𑑂𑐔𑐶𑐩 𑐆𑐳𑐶𑐫𑐵𑐫𑐵 𑐀𑐥𑑂𑐰 𑐨𑐵𑐐 𑐰 𑐩𑐢𑑂𑐫 𑐆𑐳𑐶𑐫𑐵𑐫𑐵 𑐫𑐎𑑂𑐰 𑐨𑐵𑐐 𑐟𑑂𑐫𑐵𑐎𑐵𑐡𑐶𑐮। 𑐠𑑂𑐰 𑐣𑐵𑐥𑑄 𑐰𑐫𑑂𑐎𑐮𑑄 𑐀𑐧𑐶𑐮𑐾𑐫𑐵 𑐳𑐩𑐫𑐫𑐵 𑐩𑐵𑐣𑐰 𑐂𑐟𑐶𑐴𑐵𑐳𑐫𑐵 𑐡𑐎𑐮𑐫𑑂 𑐟𑑅𑐢𑑄𑐐𑐸 𑐬𑐵𑐖𑑂𑐫 𑐡𑐫𑐾𑐎𑐵𑐡𑐷𑐮। 𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫𑐫𑐵 𑐡𑐎𑐮𑐫𑑂 𑐟𑑅𑐢𑑄𑐐𑐸 𑐨𑐹𑐨𑐵𑐐 𑐳𑐩𑑂𑐬𑐵𑐚 𑐡𑐵𑐬𑐶𑐫𑐳 𑐡 𑐐𑑂𑐬𑐾𑐚𑐫𑐵 𑐀𑐢𑐷𑐣𑐫𑑂 𑐠𑑂𑐫𑐣, 𑐐𑐸𑐎𑐶𑐫𑐵 𑐱𑐵𑐳𑐣 𑐥𑐱𑑂𑐔𑐶𑐩𑐫𑑂 𑐧𑐵𑐮𑑂𑐎𑐣(𑐥𑐹𑐬𑑂𑐰𑐷 𑐧𑐸𑐮𑑂𑐐𑐾𑐬𑐶𑐫𑐵 – 𑐥𑐾𑐫𑑀𑐣𑐶𑐫𑐵 𑐰 𑐠𑑂𑐬𑐾𑐳 – 𑐩𑑂𑐫𑐵𑐳𑐾𑐜𑑀𑐣𑐶𑐫𑐵) 𑐰 𑐡𑐎𑑂𑐲𑐶𑐞𑐥𑐹𑐬𑑂𑐰𑐷 𑐫𑐸𑐬𑑀𑐥𑐫𑐵 𑐨𑐵𑐐 𑐣𑐶𑐳𑐾𑑄 𑐥𑐹𑐬𑑂𑐰𑐫𑑂 𑐳𑐶𑐣𑑂𑐢𑐸 𑐳𑑂𑐰𑐣𑐶𑐐𑑅 𑐟𑐎𑑂𑐎 𑐠𑑂𑐫𑐣।

𑐩𑐾𑐜𑐶𑐫𑐣 𑐳𑐵𑐩𑑂𑐬𑐵𑐖𑑂𑐫 𑐟𑑂𑐫𑐵𑐎𑐾𑐢𑐸𑑄𑐎𑐵 𑐳𑐵𑐂𑐬𑐳𑑄 𑐮𑐶𑐜𑐶𑐫𑐵 𑐰 𑐀𑐣𑑂𑐟𑐟𑑅 𑐣𑐰-𑐧𑐾𑐧𑐶𑐮𑑀𑐣𑐶𑐫𑐣 𑐳𑐵𑐩𑑂𑐬𑐵𑐖𑑂𑐫 𑐟𑑂𑐫𑐵𑐎𑐾𑐟 𑐀𑐎𑐶𑐩𑐣𑐶𑐡𑐟𑐾𑐐𑐸 𑐣𑐾𑐟𑐺𑐟𑑂𑐰 𑐫𑐵𑐣𑐵𑐡𑐶𑐮। 𑐰𑐫𑑂𑐎𑐮𑑄 𑐩𑐢𑑂𑐫 𑐆𑐳𑐶𑐫𑐵𑐫𑑂 𑐕𑐐𑐹 𑐀𑐨𑐶𑐫𑐵𑐣𑐫𑐵 𑐣𑑄 𑐣𑐾𑐟𑐺𑐟𑑂𑐰 𑐫𑐵𑐣𑐵𑐡𑐶𑐮, 𑐐𑐸𑐎𑐶𑐫𑐵 𑐮𑐶𑐔𑑂𑐰𑑅 𑐎𑐠𑑄 𑐟𑑅𑐢𑑄𑐐𑐸 𑐳𑐿𑐣𑑂𑐫 𑐀𑐨𑐶𑐫𑐵𑐣 𑐖𑐸𑐮 𑐐𑐸𑐎𑐶𑐫𑐵𑐟 "𑐀𑐥𑐰𑐵𑐡 𑐩𑐡𑐫𑐾𑐎 𑐴𑐬𑐾𑐎 𑐬𑐵𑐲𑑂𑐚𑑂𑐬𑐫𑐵𑐟 𑐀𑐢𑐷𑐣𑐫𑑂 𑐴𑑅𑐐𑐸" (brought into subjection every nation without exception) 𑐢𑐎𑐵𑑅 𑐰𑐬𑑂𑐞𑐣 𑐫𑐵𑐣𑐵𑐟𑑅𑐐𑐸 𑐡𑐸। 𑐳𑐵𑐂𑐬𑐳 𑐃𑐳𑐵𑐥𑐹𑐬𑑂𑐰 𑑕𑑓𑑐 𑐜𑐶𑐳𑐾𑐩𑑂𑐧𑐬𑐫𑑂 𑐳𑐶𑐬 𑐡𑐬𑐶𑐫𑐵𑐫𑐵 𑐣𑐵𑐥𑑄𑐫𑐵 𑐕𑐐𑐹 𑐦𑐶𑐬𑐣𑑂𑐟𑐾 𑐥𑐹𑐬𑑂𑐰𑐷 𑐂𑐬𑐵𑐣𑐷 𑐁𑐡𑐶𑐰𑐵𑐳𑐷 𑐳𑑄𑐑 𑐩𑐵𑐳𑐵𑐐𑐾𑐟𑐾 (Massagetae) 𑐣𑐵𑐥𑐫𑐵 𑐫𑐸𑐡𑑂𑐢𑐫𑑂 𑐩𑐡𑐹𑐐𑐸 𑐢𑐵𑑅𑐐𑐸 𑐰𑐶𑐱𑑂𑐰𑐵𑐳 𑐡𑐸। 𑐟𑐬 𑐆𑐠𑐾𑐣𑑂𑐳𑐫𑐵 𑐖𑐾𑐣𑑀𑐦𑑀𑐣𑑄 𑐳𑐵𑐂𑐬𑐳 𑐮𑑂𑐰𑐵𑐣𑐵 𑐩𑐳𑐷𑐐𑐸 𑐰 𑐥𑐵𑐳𑐬𑐐𑐾𑐡 𑐣𑐐𑐬(𑐀𑐎𑐶𑐩𑐣𑐶𑐡𑐟𑐾𑐐𑐸 𑐬𑐵𑐖𑐢𑐵𑐣𑐷)𑐫𑑂 𑐮𑐶𑐴𑐵𑑄 𑐰𑑅𑐐𑐸 𑐡𑐵𑐧𑐷 𑐫𑐵𑐣𑐵𑐟𑑅𑐐𑐸 𑐡𑐸। 𑐰𑐫𑑂𑐎𑑅𑐫𑐵 𑐄𑐟𑑂𑐟𑐬𑐵𑐢𑐶𑐎𑐵𑐬𑐷 𑐰𑐫𑑂𑐎𑑅𑐫𑐵 𑐎𑐵𑐫𑑂 𑐎𑑂𑐫𑐵𑐩𑑂𑐧𑐶𑐳𑐾𑐳 𑐡𑑂𑐰𑐶𑐟𑐷𑐫 𑐖𑐸𑐮। 𑐎𑑂𑐫𑐵𑐩𑑂𑐧𑐶𑐳𑐾𑐳𑑄 𑐠𑑅𑐐𑐸 𑐔𑐶𑐴𑐵𑐎𑑅𑐐𑐸 𑐱𑐵𑐳𑐣𑐫𑐵 𑐂𑐮𑐫𑑂 𑐄𑐟𑑂𑐟𑐬𑐷 𑐀𑐦𑑂𑐬𑐶𑐎𑐵𑐫𑑂 𑐖𑐹𑐐𑐸 𑐀𑐨𑐶𑐫𑐵𑐣𑑄 𑐩𑐶𑐳𑑂𑐬, 𑐣𑑂𑐫𑐸𑐧𑐶𑐫𑐵 𑐰 𑐳𑐵𑐂𑐬𑐾𑐣𑐵𑐂𑐎𑐵 𑐟𑑂𑐫𑐵𑐎𑐮।

𑐐𑑂𑐬𑐷𑐎𑐟𑐾𑐳𑑄 𑐰𑐫𑑂𑐎𑑅𑐫𑐵𑐟 𑐳𑐵𑐂𑐬𑐳 𑐡 𑐆𑐮𑑂𑐜𑐬 ( 𑐐𑑂𑐬𑐷𑐎 𑐨𑐵𑐳𑐫𑑂: Κῦρος ὁ Πρεσβύτερος Kŷros ho Presbýteros) 𑐫𑐵 𑐣𑐵𑐩𑑄 𑐩𑑂𑐴𑐳𑐷𑐎𑐶𑐐𑐸 𑐫𑐵। 𑐳𑐵𑐂𑐬𑐳 𑐰𑐶𑐱𑐾𑐲 𑐫𑐵𑐣𑐵𑑅 𑐳𑐩𑐎𑐵𑐮𑐷𑐣 𑐰𑐶𑐡𑑂𑐰𑐵𑐣𑐟𑐫𑑂 𑐡𑐠𑐸𑐂 𑐣𑐵𑑄𑐖𑐵𑑅। 𑐰𑐫𑑂𑐎𑐮𑑄 𑐟𑑂𑐫𑐵𑐎𑐹𑐐𑐸 𑐨𑐹𑐩𑐶𑐂 𑐳𑐎𑐮 𑐩𑐣𑐹𑐟𑐫𑑂𑐐𑐸 𑐟𑐖𑐶𑐮𑐖𑐶 𑐰 𑐢𑐬𑑂𑐩𑐫𑐵𑐟 𑐳𑐩𑑂𑐩𑐵𑐣 𑐫𑐵𑐫𑐾𑐐𑐸 𑐧𑐵𑐣𑐷 𑐣𑐷𑐟𑐶 𑐟𑐫𑐵𑐡𑐷𑐐𑐸𑐮𑐶𑑄 𑐰𑐫𑑂𑐎𑑅𑐫𑐵𑐟 𑐴𑐮𑐶𑑄𑐫𑐵 𑐕𑐩𑑂𑐴 𑐄𑐡𑐵𑐬 𑐳𑐩𑑂𑐬𑐵𑐚𑐫𑐵 𑐎𑐠𑑄 𑐩𑑂𑐴𑐳𑐷𑐎𑐶𑐐𑐸 𑐫𑐵। 𑐰𑐫𑑂𑐎𑑅𑐫𑐵 𑐥𑑂𑐬𑐨𑐵𑐰𑐫𑑂 𑐥𑐵𑐳𑐬𑐐𑐾𑐡𑐫𑑂 𑐎𑐾𑐣𑑂𑐡𑑂𑐬𑐷𑐫 𑐥𑑂𑐬𑐱𑐵𑐳𑐣𑐫𑐵 𑐥𑑂𑐬𑐞𑐵𑐮𑐷 𑐰𑐶𑐎𑐵𑐳 𑐖𑐸𑐮 𑐐𑐸𑐎𑐶𑐮𑐶𑑄 𑐱𑐵𑐳𑐎 𑐰 𑐥𑑂𑐬𑐖𑐵 𑐣𑐶𑐐𑐸𑐮𑐶𑑄𑐫𑐵 𑐦𑐵𑐂𑐡𑐵𑐫𑐵 𑐣𑐶𑑄𑐟𑐶𑑄 𑐐𑑂𑐰𑐴𑐵𑐮𑐶 𑐫𑐵𑐟। 𑐦𑐵𑐬𑐳𑐷𑐟𑐾𑐳𑑄 𑐧𑐾𑐧𑐶𑐮𑑀𑐣 𑐟𑑂𑐫𑐵𑐎𑐾𑐢𑐸𑑄𑐎𑐵 𑐳𑐵𑐂𑐬𑐳𑑄 𑐕𑐐𑐹 𑐥𑐸𑐣𑐬𑑂𑐳𑑂𑐠𑐵𑐥𑐣𑐵𑐫𑐵 𑐁𑐡𑐾𑐱 𑐖𑐵𑐬𑐷 𑐫𑐵𑐳𑐾𑑄 𑐫𑐴𑐹𑐡𑐷 𑐖𑐣𑐟𑐵𑐫𑐵𑐟 𑐖𑐸𑐡𑐵 𑐬𑐵𑐖𑑂𑐫𑐫𑑂 𑐮𑐶𑐴𑐵𑑄 𑐰𑐣𑐾𑐐𑐸 𑐀𑐢𑐶𑐎𑐵𑐬 𑐰 𑐥𑑂𑐬𑑀𑐟𑑂𑐳𑐵𑐴𑐣 𑐧𑐶𑐫𑐵𑐡𑐶𑐮। 𑐠𑑂𑐰 𑐣𑐵𑐥𑑄 𑐫𑐴𑐸𑐡𑐷𑐟𑐾𑐐𑐸 𑐂𑐟𑐶𑐴𑐵𑐳𑐫𑐵 𑐧𑐾𑐧𑐶𑐮𑑀𑐣𑐫𑐵 𑐧𑐣𑑂𑐡𑐎 𑐎𑐵𑐮 𑐁𑐢𑐶𑐎𑐵𑐬𑐶𑐎 𑐬𑐸𑐥𑑄 𑐎𑑂𑐰𑐔𑐵𑐮। 𑐰𑐫𑑂𑐎𑑅𑐫𑐵 𑐄𑐮𑑂𑐮𑐾𑐏 𑐫𑐴𑐸𑐡𑐷𑐟𑐾𑐐𑐸 𑐴𑐶𑐧𑑂𑐬𑐹𑐂 𑐔𑑂𑐰𑐫𑐵𑐟𑑅𑐐𑐸 𑐟𑐣𑐏 𑐐𑑂𑐬𑐣𑑂𑐠𑐫𑑂 𑐫𑐵𑐣𑐵𑐟𑑅𑐐𑐸 𑐡𑐸। 𑐰𑐫𑑂𑐎𑐮𑑄 𑐫𑐴𑐸𑐡𑐷𑐟𑐾𑐟 𑐖𑐵𑐫𑐣𑐫𑑂 𑐮𑐶𑐴𑐵𑑄𑐰𑐣𑐾𑐐𑐸 𑐖𑑂𑐫𑐵 𑐳𑐴𑐖 𑐡𑐫𑐾𑐎𑐵𑐡𑐶𑐮। 𑐠𑐠𑐾 𑐫𑐴𑐹𑐡𑐷𑐟𑐾𑐟 𑐂𑐖𑐬𑐵𑐫𑐮𑐫𑑂 𑐮𑐶𑐴𑐵𑑄 𑐰𑐣𑐾𑐟 𑐀𑐥𑐸𑐂𑐎𑐾𑐟 𑐰𑐫𑑂𑐎𑐮𑑄 𑐫𑐾𑐴𑐸𑐡 𑐩𑐾𑐡𑐶𑐣𑐵𑐟𑐵 𑐢𑐵𑑅𑐐𑐸 𑐥𑑂𑐬𑐵𑐣𑑂𑐟 𑐳𑑂𑐠𑐵𑐥𑐣𑐵 𑐫𑐵𑐣𑐵𑐡𑐶𑐮। 𑐣𑐵𑐥𑑄, 𑐮𑐶𑐥𑐵 𑐰𑐫𑑂𑐎𑐮𑑄 𑐧𑐾𑐧𑐶𑐮𑑀𑐣𑐶𑐫𑐣𑐟𑐾𑐳𑑄 𑐖𑐾𑐬𑐸𑐳𑐵𑐮𑐾𑐩𑐫𑑂 𑐁𑐎𑑂𑐬𑐩𑐞 𑐫𑐵𑐳𑐾𑑄 𑐠𑐸𑑄𑐐𑐸 𑐫𑐴𑐸𑐡𑐷𑐟𑐾𑐐𑐸 𑐖𑐾𑐬𑐸𑐳𑐵𑐮𑐾𑐩𑐫𑐵 𑐡𑐾𑐐𑑅 𑐥𑐸𑐣𑑅𑐣𑐶𑐬𑑂𑐩𑐵𑐞 𑐫𑐵𑐣𑐵𑐡𑐶𑐮। 𑐠𑐠𑐾 𑐫𑐴𑐸𑐡𑐷𑐟𑐾𑐟 𑐐𑑂𑐰𑐴𑐵𑐮𑐶 𑐫𑐵𑑅𑐐𑐸𑐮𑐶𑑄 𑐰𑐫𑑂𑐎𑑅𑐫𑐵𑐟 𑐫𑐴𑐸𑐡𑐷 𑐰 𑐎𑑂𑐬𑐶𑐳𑑂𑐔𑐶𑐫𑐣𑐟𑐾𑐳𑑄 𑐡𑐫𑑅𑐫𑐵 𑐩𑐳𑐷𑐴𑐵𑐫𑐵 𑐬𑐸𑐥𑐫𑑂 𑐂𑐳𑐶𑐴𑐵𑐫𑐵 𑐳𑐦𑐹𑐫𑐵 𑐀𑐢𑑂𑐫𑐵𑐫 𑑔𑑕:𑑑𑐫𑑂 𑐴𑐣𑐵𑐟𑑅𑐐𑐸 𑐡𑐸। 𑐂𑐩𑐶𑐳𑑄 𑐠𑐠𑐾 𑐩𑐳𑐷𑐴𑐵 𑐢𑐎𑐵𑑅 𑐴𑐣𑐵𑐟𑑅𑐩𑑂𑐴 𑐰𑐫𑑂𑐎𑑅 𑐴𑐾 𑐖𑐎 𑐕𑐩𑑂𑐴 𑐐𑐿𑐬-𑐫𑐴𑐹𑐡𑐷 𑐰𑑂𑐫𑐎𑑂𑐟𑐶𑐟𑑂𑐰 𑐏𑑅।

𑐠𑐠𑐾 𑐥𑐹𑐬𑑂𑐰𑐷 𑐴𑐮𑐶𑑄 𑐰 𑐥𑐱𑑂𑐔𑐶𑐩𑐷 𑐴𑐮𑐶𑑄 𑐣𑐶𑐐𑐸𑐮𑐶𑑄𑐫𑐵 𑐥𑐬𑐩𑑂𑐥𑐬𑐵𑐫𑑂 𑐰𑐫𑑂𑐎𑑅𑐫𑐵𑐐𑐸 𑐥𑑂𑐬𑐨𑐵𑐰 𑐡𑐟। 𑐣𑐵𑐥𑑄, 𑐩𑐵𑐣𑐰 𑐀𑐢𑐶𑐎𑐵𑐬, 𑐬𑐵𑐖𑐣𑐷𑐟𑐶, 𑐰 𑐳𑐿𑐣𑑂𑐫 𑐬𑐞𑐣𑐷𑐟𑐶𑐂 𑐣𑑄 𑐰𑐫𑑂𑐎𑑅𑐫𑐵𑐐𑐸 𑐄𑐥𑐮𑐧𑑂𑐢𑐶𑐫𑐵 𑐣𑐶𑑄𑐟𑐶𑑄 𑐰𑐫𑑂𑐎𑑅 𑐣𑐵𑑄𑐖𑐵𑑅। 𑐥𑑂𑐬𑐵𑐔𑐷𑐣 𑐴𑐮𑐶𑐩𑐫𑑂 𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫𑐫𑐵 𑐥𑑂𑐬𑐟𑐶𑐲𑑂𑐛𑐵 𑐀𑐣𑑂𑐟𑐟𑑅 𑐆𑐠𑐾𑐣𑑂𑐳 𑐟𑐎𑑂𑐎 𑐥𑐱𑑂𑐔𑐶𑐩𑐫𑑂 𑐠𑑂𑐫𑐣𑐶 , 𑐐𑐣 𑐄𑐔𑑂𑐔 𑐰𑐬𑑂𑐐𑐷𑐫 𑐐𑑂𑐬𑐷𑐎𑐟𑐾𑐳𑑄 𑐱𑐵𑐳𑐎 𑐦𑐵𑐬𑐳𑐷 𑐰𑐬𑑂𑐐𑐫𑐵 𑐳𑑄𑐳𑑂𑐎𑐺𑐟𑐶𑐫𑐵 𑐥𑐎𑑂𑐲𑐫𑐵𑐟 𑐠𑑅𑐐𑐸 𑐴𑐾 𑐎𑐠𑑄 𑐣𑐵𑐮𑐵𑐎𑐵𑐮। 𑐣𑑂𑐴𑐵𑐥𑐵𑑄𑐐𑐸 𑐦𑐵𑐬𑐳𑐷 𑐳𑐵𑐩𑑂𑐬𑐵𑐖𑑂𑐫𑐫𑐵 𑐳𑑄𑐳𑑂𑐠𑐵𑐥𑐎𑐫𑐵 𑐬𑐸𑐥𑐫𑑂 𑐳𑐵𑐂𑐬𑐳𑑄 𑐂𑐬𑐵𑐣𑐷 𑐬𑐵𑐲𑑂𑐚𑑂𑐬𑐫𑐵 𑐬𑐵𑐲𑑂𑐚𑑂𑐬𑐶𑐫 𑐥𑐴𑐶𑐔𑐵𑐣 𑐥𑐬𑐶𑐨𑐵𑐲𑐶𑐟 𑐫𑐵𑐫𑐾𑐟 𑐩𑐴𑐟𑑂𑐰𑐥𑐹𑐬𑑂𑐞 𑐨𑐹𑐩𑐶𑐎𑐵 𑐩𑑂𑐴𑐶𑐟𑐵𑐡𑐶𑐮। 𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫𑑄 𑐖𑑀𑐬𑑀𑐳𑑂𑐚𑑂𑐬𑐶𑐫𑐣 𑐢𑐬𑑂𑐩𑐫𑐵 𑐁𑐡𑐬𑑂𑐱𑐫𑐵𑐟 𑐔𑐷𑐣 𑐟𑐎𑐫𑐵 𑐥𑐹𑐬𑑂𑐰𑐫𑑂 𑐣𑑂𑐫𑑄𑐎𑐾𑐐𑐸 𑐖𑑂𑐫𑐵𑐫𑑂 𑐩𑐴𑐟𑑂𑐰𑐥𑐹𑐬𑑂𑐞 𑐨𑐹𑐩𑐶𑐎𑐵 𑐩𑑂𑐴𑐶𑐟𑐮।  𑐰𑐫𑑂𑐎𑑅𑐫𑐵𑐟 𑐂𑐬𑐵𑐣𑐫𑑂 𑐕𑐩𑑂𑐴 𑐬𑐵𑐲𑑂𑐚𑑂𑐬𑐶𑐫 𑐰𑑂𑐫𑐎𑑂𑐟𑐶𑐟𑑂𑐰𑐫𑐵 𑐎𑐠𑑄 𑐩𑑂𑐴𑐳𑐷𑐎𑐾𑐐𑐸 𑐫𑐵। 𑐥𑐵𑐳𑐬𑐐𑐾𑐡𑐂 𑐔𑑂𑐰𑑄𑐐𑐸 𑐳𑐵𑐂𑐬𑐳𑐫𑐵 𑐳𑐩𑐵𑐢𑐶𑐂 𑐂𑐬𑐵𑐣 𑐡𑐾𑐫𑑂𑐫𑐵 𑐡𑑂𑐰𑐮𑑄𑐡𑑂𑐰 𑐣𑐵𑐐𑐬𑐶𑐎𑐟𑐾𑐳𑑄 𑐱𑑂𑐬𑐡𑑂𑐢𑐵𑐫𑐵 𑐠𑐵𑐫𑑂 𑐎𑐠𑑄 𑐎𑐵𑐫𑐾𑐐𑐸 𑐫𑐵। 

## 𑐳𑑂𑐰𑐫𑐵𑐡𑐶𑐳𑑃
* 𑐀𑐎𑐶𑐩𑐣𑐶𑐡 𑐳𑐵𑐩𑑂𑐬𑐵𑐖𑑂𑐫

## 𑐮𑐶𑐢𑑄𑐳𑐵

पुचः:𑐂𑐬𑐵𑐣𑐫𑐵 𑐂𑐟𑐶𑐴𑐵𑐳